b'\n_START_ARTICLE_\nSigismunds II Augusts\n_START_SECTION_\nPilns tituls\n_START_PARAGRAPH_\nK\xc4\x81 Polijas karalis Sigismunds svar\xc4\xabg\xc4\x81kos valsts dokumentus cita starp\xc4\x81 parakst\xc4\xabja k\xc4\x81 "Livonijas kungs un mantinieks", kas nor\xc4\x81d\xc4\xabja uz to, ka p\xc4\x93c Livonijas iekaro\xc5\xa1anas vi\xc5\x86am bija ties\xc4\xabbas uz t\xc4\x81s valdnieka p\xc4\x81rmantojamo titulu:_NEWLINE_"Sigismunds Augusts, no Dieva \xc5\xbe\xc4\x93last\xc4\xabbas karalis Polijai, lielhercogs Lietuvai, t\xc4\x81pat Krakovijas, Sandomirijas, Siradijas, Lan\xc4\x8dicijas, Kuj\xc4\x81vijas, Kijevijas, Rut\xc4\x93nijas, Vol\xc4\xabnijas, Pr\xc5\xabsijas, Mazovijas, Podl\xc4\x93zijas, Kulmas, Elbingas, Pomer\xc4\x81nijas, \xc5\xbdemaitijas, Livonijas u.c. kungs un mantinieks." _NEWLINE_(Sigismundus Augustus Dei gratia rex Poloniae, magnus dux Lithuaniae, nec non terrarum Cracoviae, Sandomiriae, Siradiae, Lanciciae, Cuiaviae, Kijoviae, Russiae, Woliniae, Prussiae, Masoviae, Podlachiae, Culmensis, Elbingensis, Pomeraniae, Samogitiae, Livoniae etc. dominus et haeres).\n_START_SECTION_\nDz\xc4\xabves g\xc4\x81jums un svar\xc4\xabg\xc4\x81kie notikumi\n_START_PARAGRAPH_\nSigismunds II Augusts bija Lietuvas di\xc5\xbekunga un Polijas kara\xc4\xbca Jagai\xc4\xbca mazmazd\xc4\x93ls. Par karali vi\xc5\x86\xc5\xa1 k\xc4\xbcuva p\xc4\x93c sava t\xc4\x93va Sigismunda I n\xc4\x81ves. _NEWLINE_Vi\xc5\x86a vald\xc4\xab\xc5\xa1anas laik\xc4\x81 1561. gad\xc4\x81 parakst\xc4\xabja Vi\xc4\xbc\xc5\x86as \xc5\xabniju, saska\xc5\x86\xc4\x81 ar kuru Livonijas konfeder\xc4\x81cija non\xc4\x81ca Sigismunda II Augusta pak\xc4\xbcaut\xc4\xabb\xc4\x81, bet Gothards Ketlers sa\xc5\x86\xc4\x93ma vald\xc4\xabjuma da\xc4\xbcu Livonijas - Kurzemi un Zemgali, kuru p\xc4\x81rvald\xc4\xabja k\xc4\x81 Polijas kara\xc4\xbca vasalis. No 1566. gada 26. augusta l\xc4\xabdz 26. decembrim Grod\xc5\x86\xc4\x81 notika Lietuvas Seims, kur\xc4\x81 tika nosl\xc4\x93gta Livonijas un Lietuvas re\xc4\x81l\xc5\xabnija (lat\xc4\xab\xc5\x86u: Privilegium Unionis cum Magno Ducatu Lithuania). P\xc4\x93c re\xc4\x81l\xc5\xabnijas nosac\xc4\xabjumiem Lietuvas di\xc5\xbekunigaitis Sigismunds II Augusts k\xc4\xbcuva par pirmo Livonijas hercogu._NEWLINE_1569. gad\xc4\x81 tika nosl\xc4\x93gta \xc4\xbbub\xc4\xbcinas \xc5\xabnija un Polijas karaliste ar Lietuvas lielk\xc5\x86azisti k\xc4\xbcuva vienota valsts._NEWLINE_Sigismunds II Augusts bija tr\xc4\xabsreiz prec\xc4\x93jies, tom\xc4\x93r vi\xc5\x86am nebija b\xc4\x93rnu, t\xc4\x81d\xc4\x93\xc4\xbc p\xc4\x93c kara\xc4\xbca n\xc4\x81ves izbeidz\xc4\x81s Jagellonu dinastija, Polijas kronis k\xc4\xbcuva vakants un karaliste k\xc4\xbcuva par feder\xc4\x81lu monarhiju, kur\xc4\x81 karalis tiek iev\xc4\x93l\xc4\x93ts.'